ตลาดหุ้นเอเชียสดใสเช้านี้ คลายกังวลหลังสหรัฐฯ-จีนส่งสัญญาณยุติสงครามการค้า
ตลาดหุ้นเอเชียสดใสเช้านี้ คลายกังวลหลังสหรัฐฯ-จีนส่งสัญญาณยุติสงครามการค้า
13 ก.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ (13 ก.ค.61) ตามทิศทางดัชนีดาวโจนส์ตลาดหุ้นนิวยอร์กที่ปิดทะยานขึ้นกว่า 200 จุดเมื่อคืนนี้ ขานรับรายงานข่าวเจ้าหน้าที่สหรัฐฯ และจีนส่งสัญญาณยุติสงครามการค้าผ่านการเจรจาระดับทวิภาคีรอบใหม่
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,397.62 จุด เพิ่มขึ้น 209.66 จุด, +0.94%
ดัชนี SSE Composite ตลาดหุ้นจีนเปิดวันนี้ที่ 2,831.43 จุด ลดลง 6.23 จุด, -0.22%
ดัชนี HSI ตลาดหุ้นฮ่องกงเปิดวันนี้ที่ 28,689.18 จุด เพิ่มขึ้น 208.35 จุด, +0.73%
ดัชนี TAIEX ตลาดหุ้นไต้หวันเปิดวันนี้ที่ 10,769.70 จุด เพิ่มขึ้น 31.32 จุด, +0.29%
ดัชนี KOSPI ตลาดหุ้นเกาหลีใต้เปิดวันนี้ที่ 2,293.07 จุด เพิ่มขึ้น 8.01 จุด, +0.35%
ดัชนี FTSE STI ตลาดหุ้นสิงคโปร์เปิดวันนี้ที่ 3,257.53 จุด เพิ่มขึ้น 4.52 จุด, +0.14%
ดัชนี FBMKLCI ตลาดหุ้นมาเลเซียเปิดวันนี้ที่ 1,710.67 จุด เพิ่มขึ้น 7.10 จุด, +0.42%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,372.48 จุด เพิ่มขึ้น 21.90 จุด, +0.30%
ขณะที่นักลงทุนเริ่มคลายความกังวลเกี่ยวกับสงครามการค้าระหว่างสหรัฐฯและจีน เนื่องจากจีนยังไม่ได้ออกมาตรการตอบโต้สหรัฐฯ แม้ว่าคณะทำงานของประธานาธิบดีโดนัลด์ ทรัมป์ ได้ประกาศเรียกเก็บภาษีนำเข้าสินค้าจากจีนเพิ่มอีก 2 แสนล้านดอลลาร์เมื่อวันพุธที่ผ่านมาก็ตาม
นอกจากนี้ เจ้าหน้าที่จีนและสหรัฐฯยังมีแนวโน้มที่จะจัดการเจรจาเพื่อยุติสงครามการค้าระหว่างกัน โดยนายหวัง ชูเหวิน รัฐมนตรีช่วยว่าการกระทรวงพาณิชย์ของจีน ได้เรียกร้องให้เจ้าหน้าที่สหรัฐฯ ร่วมแก้ปัญหาความขัดแย้งทางการค้าผ่านทางการเจรจาทวิภาคีรอบใหม่ และระบุว่าจีนไม่ต้องการทำสงครามการค้า ขณะที่มีรายงานว่าคณะทำงานของปธน.ทรัมป์ก็เต็มใจที่จะหันหน้าเจรจากับจีนเช่นกัน
ล่าสุด นายสตีเวน มนูชิน รัฐมนตรีคลังสหรัฐฯเปิดเผยว่า จีนต้องให้คำมั่นสัญญาว่าจะดำเนินการปฏิรูปเศรษฐกิจในระดับลึก ก่อนที่สหรัฐฯและจีนจะเปิดฉากการเจราจาเพื่อยุติสงครามการค้า โดยตนเองและคณะทำงานของประธานาธิบดีโดนัลด์ ทรัมป์ พร้อมที่จะเจรจาการค้ากับจีน พร้อมระบุว่าสหรัฐฯไม่มีจุดประสงค์ที่จะสนับสนุนนโยบายเรียกเก็บภาษีนำเข้า แต่สนับสนุนนโยบายการค้าที่เป็นธรรม